Απόφαση του Γενικού Δικαστηρίου της 11ης Σεπτεμβρίου 2024 – Polynt κατά ECHA
(Υπόθεση T-192/22) 1
(REACH – Έλεγχος συμμόρφωσης των καταχωρίσεων – Ουσία 1,3-διοξο-2-βενζοφουραν-5-καρβοξυλικό οξύ με νοναν-1-όλη – Έλλειψη απάντησης στην απόφαση περί ελέγχου συμμόρφωσης – Άρθρο 50 του κανονισμού (EΚ) 1907/2006 – Αναλογικότητα)
Γλώσσα διαδικασίας: η αγγλική
Διάδικοι
Προσφεύγουσα: Polynt SpA (Scanzorosciate, Ιταλία) (εκπρόσωποι: C. Mereu και I. Zonca, δικηγόροι)
Καθού: Ευρωπαϊκός Οργανισμός Χημικών Προϊόντων (εκπρόσωποι: M. Heikkilä, L. Lourenço και W. Broere)
Αντικείμενο
Με την προσφυγή της βάσει του άρθρου 263 ΣΛΕΕ, η προσφεύγουσα ζητεί την ακύρωση της επιστολής του Ευρωπαϊκού Οργανισμού Χημικών Προϊόντων (ECHA) προς τις ιταλικές αρχές, της 4ης Φεβρουαρίου 2022, με την οποία διαπιστώθηκε η έλλειψη απάντησής της στην απόφαση περί ελέγχου συμμόρφωσης της 18ης Δεκεμβρίου 2017, απόφαση εκδοθείσα βάσει του κανονισμού (ΕΚ) 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ 2006, L 396, σ. 1, διορθωτικό ΕΕ 2007, L 136, σ. 3), και με την οποία ζητείται από τις εν λόγω αρχές να λάβουν όλα τα αναγκαία μέτρα για να εξασφαλιστεί η εκτέλεση της απόφασης αυτής.
Διατακτικό
Το Γενικό Δικαστήριο αποφασίζει:
1)    Απορρίπτει την προσφυγή.
2)    Καταδικάζει την Polynt SpA στα δικαστικά έξοδα.
____________
1 EE C 222, της 7.6.2022.